एडीएम ने ग्रामीणों की समस्याएं सुनी
बानसूर| ग्रामपंचायत आलमपुर के अटल सेवा केंद्र पर शुक्रवार शाम जनसुनवाई में अतिरिक्त जिला कलेक्टर द्वितीय राजेंद्र चतुर्वेदी ने लोगों की समस्याएं सुनी। शाम 4.30 बजे शुरू हुई जनसुनवाई में ग्रामीणों ने पानी, बिजली सड़क सहित अनेक समस्याएं बताई। सरपंच खड़गसिंह शेखावत ने बताया कि ग्राम पंचायत आलमपुर तथा ग्राम खरखडा में सार्वजनिक श्मशानों को राजस्व रिकार्ड में दर्ज करवाने, चारागाह भूमि की पैमाइश कर अतिक्रमण हटवाने, गांव कांकरिया से आलमपुर तक सड़क नवीनीकरण करवाने, कांकरिया से आलमपुर तक उच्च क्षमता की जर्जर बिजली लाइनों को बदलवाने, राजकीय माध्यमिक विद्यालय आलमपुर के खेल मैदान से अतिक्रमण हटवाने की मांग की गई। इस पर एडीएम ने सभी विभागों के अधिकारियों को पंद्रह दिवस में समस्याओं का निराकरण करने के निर्देश दिए। इधर ग्राम पंचायत खेड़ा के अटल सेवा केंद्र पर रात्रि चौपाल कार्यक्रम का आयोजन किया गया। ग्रामीणों ने बताया कि बिजली के बंद कनेक्शन के बावजूद भी बिल रहे हैं। श्मशान, चारागाह भूमि आम रास्ते अतिक्रमण हटवाने की मांग की गई। पूर्व उपप्रधान बालकृष्ण पुरोहित ने एडीएम को बताया कि बिजली अधिकारी बिजली के फ्यूज सेंटरों की गाटर को हटवाकर सीधे ही फ्यूज वायर से जोड़ रहे हैं। जिससे दुर्घटना होने का अंदेशा बना हुआ है।
hin_Deva hin_Deva